Pokec (sociálna sieť)

Pokec je slovenský komunitný portál (sociálna sieť) internetového subjektu Azet, spustený v roku 1999. Zakladateľom portálu je Milan Dubec. Ide o najväčšiu a najstaršiu slovenskú internetovú službu na chatovanie.

 Vznik 
V roku 1997 bola spustená internetová stránka Zoznamka.sk, ktorá bola v roku 1999 doplnená o možnosť interaktívnej komunikácie prostredníctvom chatu a tak vznikol Pokec.sk. Aj napriek tomu, že na Slovensku už existovali služby tohto typu, Pokec sa svojou inovatívnosťou a rýchlym vývojom prakticky okamžite presadil a stal sa trhovou jednotkou. V roku 2000 sa Zoznamka.sk a Pokec.sk ako lídri v segmente zoznamovania sa a internetového chatu zjednotili pod jednu značku – Azet.sk.

 Vývoj 
Máj 2009: spustenie beta-verzie nového Pokecu, prístupnej takmer výlučne používateľom platenej služby Pokec Plus

September 2009: spustenie nového Pokecu s čím prišiel rozsiahly redizajn (štruktúra aj vzhľad používateľského profilu, mikroblog sa zmenil na status, služba pošta ako samostatná služba skončila, spojila sa s e-mailom)

Júl 2010: spustená funkcionalita Kluby

Máj 2011: Azet.sk začal používať jednotné prihlásenie do Pokecu aj prostredníctvom svojich magazínov a inzertných portálov

Február 2012: otvorenie Mostu zaľúbených v Piešťanoch (pod hlavičkou Pokec.sk)

Marec 2012: redizajn svojej úvodnej stránky, pribudli nové funkcionality (k prémiovej službe Plus bola pridaná funkcia posledných návštev profilu, pribudol výber profilov používateľov z okolia, ktorí sa práve prihlásili na Pokec)

November 2012: bola spustená služba Pokec STRETKO

November 2013: bola spustená nová mobilná aplikácia Pokec

Apríl 2014: Rýchla pošta (tzv. RP) začala podporovať posielanie obrázkov a fotiek

 Služby a funkcie
Pokec začal ako jednoduchý chatovací systém, ktorý sa postupne rozšíril o rôzne funkcie ako vytváranie profilov, posielanie správ a neskôr aj o rôzne komunitné funkcie ako diskusné miestnosti a blogy. V priebehu rokov Pokec pridával nové funkcie ako možnosť zdieľania fotografií, videochat, službu stretko a rôzne iné interaktívne prvky, aby držal krok s modernými trendmi.

 Pošta 
Pošta bola nástrojom na posielanie správ medzi používateľmi, ktorý fungoval až do 1. júna 2014, keď bola táto funkcia zlúčená so službou Azetmail.

 Rýchla pošta (RP) 
Rýchla pošta umožňuje okamžitú výmenu správ medzi dvoma používateľmi. Do roku 2014 podporovala RP iba textové správy a smajlíky, odvtedy aj obrázky.

 Miestnosť 
Miestnosť je virtuálne miesto určené na hromadné diskusie alebo na komunikáciu s viacerými používateľmi naraz pre komunikáciu s viacerými ľuďmi. Správy môžu byť adresované všetkým ľuďom v miestnosti alebo konkrétnemu človeku, ale zobrazia sa na ploche pre všetkých. Používatelia v nich môžu viesť hromadné diskusie. Používateľ môže byť naraz aj vo viacerých miestnostiach. Každá miestnosť má špecifickú tému.

 Mobilná aplikácia 
Mobilná aplikácia pre Pokec bola prvýkrát predstavená v roku 2010. Vznikla v spolupráci so Sony Ericssonom. Podporovala len mobilné telefóny Sony Ericsson XperiaTM X10, X10 mini a X10 mini pro s operačným systémom Android.

Oficiálna aplikácia Pokec pre operačné systémy Android a iOS prišla až koncom roka 2013. Koncom roka 2015 bola spustená samostatná aplikácia pre službu Miestnosti.

 Statusy 
V roku 2009 bola zavedená jedna z funkcionalít v rámci nových profilov – funkcia statusov, ktorá umožňovala používateľom zdieľať krátke správy o svojich aktuálnych aktivitách či náladách. Tieto statusy, obmedzené na 160 znakov, sa rýchlo stali populárnymi a denne pribúdali desiatky tisíc nových príspevkov.

V novembri 2009 Azet spustil súťaž „Odkaz dňa“, ktorá motivovala používateľov k tvorbe kreatívnych statusov s možnosťou získať miesto na titulnej stránke Pokecu a vyhrať vecné ceny. Do súťaže sa mohli zapojiť registrovaní používatelia s profilovou fotografiou, pričom každý mohol pridať jeden status denne. 

Táto iniciatíva bola súčasťou širšieho redizajnu Pokecu, ktorý zahŕňal nové profily a funkcionality, s cieľom zvýšiť interakciu medzi používateľmi a podporiť tvorbu obsahu. Napriek počiatočnej kritike redizajnu si funkcia statusov získala obľubu.

 Kluby 
V auguste 2009 bola spustená nová funkcionalita Kluby. Súčasťou klubov bola nástenka, možnosť pridávať fotogalérie alebo blogy. Kluby predstavovali na Pokeci jeho vlastnú obdobu facebookovských Pages.

 Stretko 
V roku 2011 bola pridaná zoznamovacia služba „Stretko“, ktorá umožňuje používateľom vyjadriť záujem o iných na základe ich profilových fotografií. Funguje na princípe vzájomných zhôd – ak dvaja používatelia označia jeden druhého ako sympatického, aplikácia ich spojí a umožní im komunikovať prostredníctvom rýchlej pošty. Vyhľadávanie sa sústreďuje na používateľov v geografickej blízkosti, pričom je možné zvoliť konkrétne mesto a jeho okolie, preferované pohlavie a približný vek. Stretko využíva rozsiahlu databázu používateľov Pokecu a ako doplnok k štandardným možnostiam „mám záujem“ a „nemám záujem“ ponúka aj voľbu „možno“ pri hodnotení profilov. Funkcia je dostupná iba pre tých, ktorí majú na Pokeci profilovú fotografiu. Navyše so službou plus+ predplatitelia uvidia, kto o nich prejavil záujem, aj bez vzájomnej zhody. Služba bola integrovaná do mobilnej aplikácie až v roku 2015.

 Ocenenia 
+RokOcenenieRef.2014Slovak Superbrands Award 20142015Slovak Superbrands Award 2015

 Referencie 

 Pozri aj 
 Azet.sk

 Externé odkazy 
 Pokec.azet.sk - oficiálny web

Kategória:Slovenské webové stránky
Kategória:Sociálne siete